KYK: Kallis, AB haal Donald se ‘droomspan’ | Netwerk24
Die voormalige Proteas Jacques Kallis en AB de Villiers is albei deur ’n gewese Suid-Afrikaanse krieketheld, die snelbouler Allan Donald, in sy beste span van alle tye ingesluit.
Jacques Kallis in sy laaste toets in 2013 teen Indië in Durban. Foto: Getty Images
Donald (51), wat 330 paaltjies vir die Proteas in 72 toetse tussen 1992 en 2002 platgetrek het, het sy span op Lord’s Krieket se YouTube-kanaal bekend gemaak.
Die kriteria was dat hy saam met die spelers moes gespeel het, of sterk deur hulle beïnvloed moes gewees het.
Kallis het 13 289 lopies in 166 toetse aangeteken en boonop 292 paaltjies platgetrek. Donald beskou hom as “waarskynlik die grootste krieketspeler van alle tye”.
AB de Villiers in 2018 in aksie teen Australië in Johannesburg. Foto: Getty Images
De Villiers het 8 765 lopies in 114 toetse teen ’n gemiddeld van 50.66 aangeteken.
Allan Donald in sy speeldae. Foto: Getty Images
Donald het ander legendes van die spel soos die kolwer Brian Lara (Wes-Indiese Eilande) en twee Aussies, die snelbouler Glenn McGrath en die draaibalbouler Shane Warne, ook in sy span ingesluit.
Geen speler van Indië of Pakistan het Donald se span gehaal nie. Dis veral interessant dat die Indiese maestro – soos wat Sachin Tendulkar in sy speeldae bekend gestaan het – oor die hoof gesien is. Hy en Donald het etlike groot tweestryde op die krieketveld gehad.
Tendulkar se 15 921 lopies in die toetskrieket is die meeste tot nog toe deur ’n speler.
Donald is tans boulafrigter by die Engelse graafskapspan Kent.
Donald se span: Matthew Hayden (Australië), Justin Langer (Australië), Jacques Kallis (Suid-Afrika), Brian Lara (Wes-Indiese Eilande), Viv Richards (Windies, kaptein), AB de Villiers (Suid-Afrika), Adam Gilchrist (Australië, paaltjiewagter), Shane Warne (Australië), Malcolm Marshall (Windies), Curtly Ambrose (Windies), Glenn McGrath (Australië). – Sport24, Sportredaksie
Meer oor: Allan Donald | Droomspan | Toetskrieket | Ab De Villiers | Proteas | Jacques Kallis
AB, Kallis haal Eendag-droomspan